**รู้ทันมะเร็ง : ก่อนที่แม่จะเป็นมะเร็ง**

**รู้ทันมะเร็ง : ก่อนที่แม่จะเป็นมะเร็ง : นพ.วีรวุฒิ อิ่มสำราญ**

                             ใครที่คุณแม่ยังมีชีวิตอยู่และอยากตอบแทนพระคุณแม่ ดูแลแม่ตอนที่ท่านยังมีชีวิตอยู่ ลองอ่านบทความตอนนี้ให้ดี เผื่อจะได้หาเวลาพาคุณแม่ไปตรวจร่างกายตรวจสุขภาพค้นหามะเร็งในระยะเริ่มต้น ก่อนที่ท่านจะป่วยเป็นมะเร็งไปเสียก่อน แล้วจะมานั่งเสียอกเสียใจว่ามัวแต่ยุ่งทั้งเรื่องงานเรื่องครอบครัวตัวเองจนลืมดูแลแม่บังเกิดเกล้า

                             ที่จะเน้นในตอนนี้ก็คือมะเร็งที่พบบ่อยในเพศหญิงคือ มะเร็งเต้านม มะเร็งปากมดลูก มะเร็งรังไข่ ก็เลยจะขอข้ามขั้นตอนการซักประวัติตรวจร่างกายทั่วไปที่เป็นขั้นตอนปกติทั่วไป เริ่มต้นจากไปพบศัลยแพทย์เพื่อตรวจเต้านมกันก่อน หลังจากนั้นก็เป็นการตรวจด้วยเครื่องเอกซเรย์แมมโมแกรมพร้อมกับการตรวจอัลตราซาวนด์เต้านม เพื่อเพิ่มความแม่นยำเที่ยงตรงในการตรวจ ถ้าตรวจพบสิ่งผิดปกติก็อาจมีการใช้เข็มเจาะดูดเซลล์ที่ต้องสงสัยบริเวณนั้นออกมาตรวจเพื่อความสบายใจ หากเป็นมะเร็งก็จะได้รักษากันตั้งแต่ระยะเริ่มต้น เพราะนอกจากจะไม่ต้องตัดเต้านมทิ้งทั้งเต้าแล้ว ก็ยังมีโอกาสสูงที่จะไม่ต้องให้ยาเคมีบำบัดและที่สำคัญมีโอกาสหายขาดสูง

                             อันดับต่อไปก็ไปพบแพทย์ทางนรีเวชเพื่อตรวจภายใน ตรวจปากมดลูกป้ายเอาเซลล์บริเวณปากมดลูกไปทำแป๊ปสเมียร์ คือไปตรวจดูหน้าตาเซลล์ปากมดลูกโดยใช้กล้องจุลทรรศน์ว่าปกติหรือไม่ บางรายเซลล์เริ่มผิดปกติปล่อยทิ้งไว้จะกลายเป็นมะเร็งในอนาคตก็ทำการรักษาเสียแต่เนิ่นๆ นอกจากนั้นแพทย์ทางนรีเวชที่ทำการตรวจภายในจะคลำมดลูกและรังไข่ว่ามีก้อนอะไรหรือขนาดใหญ่โตผิดปกติหรือไม่ แต่ก็มีก้อนเนื้องอกขนาดเล็กที่อาจจะหลุดลอดไปได้หรือบางรายอ้วนหน้าท้องหนาทำให้คลำได้ลำบาก ถ้าจะให้แม่นยำยิ่งขึ้นก็ควรทำการตรวจอัลตราซาวนด์ดูอวัยวะสืบพันธุ์ทั้งหมด เพราะมะเร็งรังไข่มักไม่ค่อยแสดงอาการใดๆ พอรู้ตัวว่าเป็นทีไรก็มักกระจายไปอวัยวะอื่นๆ แล้วเป็นส่วนใหญ่

                             นอกจากนั้น การเจาะเลือดตรวจหาสารบ่งชี้มะเร็งต่างๆ ที่นอกเหนือจากการตรวจเลือดในโปรแกรมการตรวจสุขภาพทั่วไปก็ไม่ควรละเลย ซึ่งส่วนใหญ่แพทย์ที่ตรวจคัดกรองโรคมะเร็งก็จะแนะนำให้เจาะตามความเหมาะสมอยู่แล้ว ส่วนใครอยากจะตรวจคัดกรองหามะเร็งอวัยวะอื่นมากกว่านี้ก็แล้วแต่ เช่น ตรวจเอกซเรย์ปอด ตรวจอัลตราซาวนด์ช่องท้องส่วนบน ดูมะเร็งปอด มะเร็งตับ ตับอ่อน ทางเดินน้ำดีก็ไม่ว่ากันเพราะทำให้แม่เป็นบุญทั้งนั้น

                             เดือนสิงหาคม เดือนแห่งความรักที่ลูกพึงมีให้แม่มากกว่าเดือนอื่น อย่าทำแต่เพียงหาอาหารที่ดีต่อสุขภาพมาให้แม่รับประทานเท่านั้น พาแม่ไปตรวจสุขภาพตรวจมะเร็งกันเถอะครับ ก่อนที่จะไม่มีแม่ให้ดูแล...เชื่อผมสิ